Valtiopäivätoivomuksia
Koska taaskin Suomen säädyt
 ovat kutsutut kokohon
 esitystä antamahan,
 lakia laventamahan,
 niin ei liene liiallista
 eikä hyvin haitallista,
 vaikka mekin maamme moukat
 esityksiä sanomme
 taaskin uudelle uralle,
 rautatielle tehtävälle.

 Sievinmäelt’ on sievä lähtö,
 reissu kautta Neisijärven;
 sitten Putahan sivuitse
 Viitasaarenkin saloille.
 Entäs veikkoset Vesanto,
 sievä lunta! Suor’ on matka
 Nerkonkoskelle kohota.
 Sitten luota lautamiehen
 Mikon kautta kasken poikki
 Vaajanniemelle valua,
 selän päähän seisottua.

 Täss’ on linja nyt vedetty
 halki maamme matka pantu,
 jost’on hyöty suuren joukon
 eikä aivan yksityisten.
 Pian siitä Pohjalaiset
 pistäytyvät Pietarissa,
 siit’ on Pietarin pojilla
 kerkeä kesällä käydä
 Oulunjoella onkimassa.
 Vielä muutkin matkamiehet,
 Itä Suomen immet kaikki
 kerkeevät kesällä tulla
 katsomaan ihailemahan
 Aavasaksan aurinkota.
 Kyllä siin’ on sitten vielä
 monta muuta matkalaista,
 joit’ on tässä liian pitkä
 luetella laulelella.

 Sitten ois’ kaivoa kanava
 Keiteleestä kerran vielä,
 Konnevetehen kohota,
 Kiesimähän kierrätellä;
 sitten kautta Kerkonkosken
 Niinivetehen vettä.

 Sitten minä siitä työstä
 vasta valtioo ylistän,
 kun on suonut Keski-Suomen
 ukoille urat avata,
 päästä tästä pälkähästä
 suuren maailman menoihin
 ilman jaloin juoksematta,
 sydänmaita marssimatta.

O[ptatus]. L[yytinen].

*) Osoitteeksi siitä, kuinka helposti runoilija rautateitä rakentaa, olkoon tämä pätkä, vailla tämä onkin vähä myöhästynyt. Toim.

Lähde: Savon B-numero 5.6.1888.

Optatus Lyytinen
Runot
Savo (sanomalehti)
1888